L'Hospital de Tortosa Verge de la Cinta torna des de divendres a assumir l'activitat maternoinfantil.
Es demana a la ciutadania un ús responsable dels recursos d'urgències i que prioritzi sempre la trucada al 061.
Els canvis epidemiològics i de la normativa per fer front a la pandèmia provocada pel coronavirus SARS-CoV-2, fan necessària la planificació i la reorientació de la transició cap a la recuperació progressiva de l'activitat habitual del sistema de salut.
Aquesta transició ha de permetre passar de concentrar els esforços en l'atenció a malalts greus i crítics per la COVID-19, a prevenir i controlar noves infeccions i a la vegada anar recuperant l'assistència habitual i aquella que s'ha ajornat per l'excepcionalitat de la pandèmia, però cal fer-ho de forma diferent.
La crisi sanitària actual provocada per la pandèmia de la COVID-19 ha fet que els centres hospitalaris i sociosanitaris de les Terres de l'Ebre hagin hagut de desprogramar la seva activitat ambulatòria i quirúrgica no urgent, davant la necessitat d'implantar mesures per tal de protegir la salut dels pacients i dels professionals.
El pla de contingència va suposar reordenar fluxos i concentrar activitat per poder donar resposta a les necessitats excepcionals del moment.
Des del passat dilluns 25 de maig, la Regió Sanitària Terres de l'Ebre ja es troba en la fase 2 de desconfinament progressiu de la RSTE i, responent al pla de retorn a la nova normalitat, consensuat entre els diferents proveïdors del territori, anem avançant a poc a poc i recuperant l'activitat hospitalària progressivament, dibuixant uns serveis amb la disposició similar a com s'estava abans de l'aplicació del pla de contingència, aprofitant les sinergies creades al territori i, tenint en compte que cal introduir consideracions generals per afrontar els reptes que ens suposa la nova realitat, amb l'objectiu de garantir la qualitat assistencial i la seguretat de la ciutadania i professionals, establint circuits diferenciats, incorporant bones pràctiques que hem utilitzat durant la crisi com la telemedicina, les videoconsultes han arribat per quedar-se i complementar l'atenció presencial, cal evitar visites innecessàries, que no aporten cap valor, evitar les aglomeracions a les sales d'espera, limitar acompanyants i visitants, fer un cribratge previ de les persones que acudeixen als hospitals, també es realitzen PCR prèvies a la realització de determinades proves diagnòstiques i intervencions quirúrgiques, abans del part utilitzant sempre les mesures de distanciament social i de protecció adequades com higiene de mans, mascareta i EPI per professionals segons el risc.
Continuem recomanant un ús responsables de les urgències hospitalàries, recordem a la ciutadania que prioritzi sempre la trucada al 061 i la resolució de primària abans d'acudir a l'hospital.
L'Hospital de Tortosa Verge de la Cinta (HTVC) recupera a partir del divendres l'activitat i les urgències maternoinfantils (obstetrícia, ginecologia, pediatria i neonatologia) que s'havien ubicat a la Clínica Terres de l'Ebre.
Per aquest motiu, durant avui dijous i demà divendres es faran els trasllats dels equips, així com dels usuaris ingressats, cap a l'HTVC.
Agraïm la col·laboració dels professionals del SEM i de voluntaris de la Creu Roja activats per Protecció Civil per totes les tasques de trasllat.
També es recupera l'activitat quirúrgica pediàtrica que fins ara es realitzava a la CTE.
Pel que fa a la disposició d'UCI en aquesta fase 2, tenint en compte l'activitat maternoinfantil, l'HTVC disposarà d'11 llits d'UCI ampliables fins a 15.
Igualment, en aquesta fase 2 l'HTVC treballarà amb tots els quiròfans disponibles i quedarà pendent la recuperació de la cirurgia major ambulatòria, supeditada a les necessitats de sectorització dels espais d'urgències.
Pel que fa a gabinets i proves diagnòstiques es continua amb l'augment progressiu, sempre amb les normatives i recomanacions de seguretat.
A partir del 18 de maig es va iniciar l'activitat de consultes externes tant al centre d'atenció especialitzada Baix Ebre com al centre d'atenció especialitzada de Roquetes.
Pel que fa a les urgències, cal indicar que retornen les urgències de pediatria, ginecologia i obstetrícia a l'HTVC i es continua amb el pretriatge com a normativa ja instaurada i amb espais d'atenció diferenciats COVID-19i no COVID-19 dimensionats a les necessitats actuals.
Des del 7 de maig, l'Hospital Comarcal de Móra d'Ebre (HCME) va deixar de ser el centre de referència de tots els casos de traumatologia quirúrgica urgent durant les setmanes de més afectació per la pandèmia.
Aquest fet va permetre l'alliberament de recursos humans, d'espais de quiròfan i d'aparells d'anestèsia per tal de dedicar-los a atendre altres patologies: la setmana de l'11 de maig es va incrementar l'activitat quirúrgica dels casos més inajornables i preparant la represa de l'activitat quirúrgica programada, la qual cosa va permetre que la setmana del 18 de maig ja s'obrís un quiròfan diari i que la setmana actual haguem començat a programar a dos quiròfans cada dia.
En l'àmbit de les consultes externes, des de la setmana del 18 de maig ha reiniciat l'activitat presencial, però a la vegada estem potenciant molt l'activitat a distància, és a dir, resolent tota la demanda assistencial que es pot mitjançant el telèfon i aviat la videoconferència amb els nostres usuaris.
En l'àmbit ambulatori, també han reiniciat tots els gabinets de proves complementàries (endoscòpies digestives, proves radiològiques, ecocardiogrames, puncions biòpsiques, etc.), així com les extraccions sanguínies.
En l'àmbit social, s'ha reobert aquesta setmana la cafeteria del centre per al personal intern i per adquirir àpats per part dels visitants externs, amb noves mesures de circulació i utilització segura de l'espai.
Resta per als propers dies poder reobrir el menjador per als acompanyants.
Amb el retorn de l'activitat maternoinfantil a l'HTVC, la CTE podrà recuperar la seva activitat habitual, amb les mesures de protecció i seguretat necessàries.
S'inicia l'adequació de les instal·lacions i s'aprofita per condicionar la zona d'endoscòpies.
La CTE incrementarà l'activitat pròpia tant com sigui possible per mantenir la seguretat i qualitat en l'atenció.
Actualment s'utilitza un dels tres quiròfans per a intervencions locals i la setmana vinent s'incrementarà amb les intervencions amb ingrés.
Les consultes externes ja estan actives al 50% dels professionals.
A l'Hospital Comarcal d'Amposta, pel que fa a consultes externes, durant la segona setmana del mes de maig es va iniciar l'activitat de visita ambulatòria en consultes externes en la modalitat de visita telefònica i visita presencial, de les especialitats següents: cirurgia general, COT, ginecologia, dermatologia, cardiologia, oftalmologia, otorinolaringologia, aparell digestiu, reumatologia, rehabilitació, logopèdia, anestèsia.
En relació amb l'activitat quirúrgica, a partir de la setmana de l'11 de maig, es va reiniciar l'activitat quirúrgica de cirurgia menor ambulatòria de les següents especialitats: cirurgia general i dermatologia.
Així mateix, es va iniciar l'activitat d'endoscòpies digestives i les intervencions de cataractes per CMA (cirurgia major ambulatòria).
A partir de la setmana del 25 de maig es reiniciarà l'activitat de Cirurgia Major Ambulatòria (CMA) de les especialitats de cirurgia general i ginecologia.
A partir del 7 de juny, es reiniciaren les guàrdies quirúrgiques 24 hores de COT, cirurgia, ginecologia i anestesia.
El servei de radiodiagnòstic, a la segona setmana de maig es va iniciar l'activitat ambulatòria de mamografia, ecografies, radiologia convencional, TAC.
Pel que fa a l'Hospital de la Santa Creu (HSC) es disminueix la reserva de llits per a pacients COVID-19 i s'incrementa la disponibilitat de llits convencionals.
Les consultes externes es realitzen alternadament presencials i telemàtiques tant a geriatria com a nefrologia.
Des de la fase 2 es permeten visites presencials d'un familiar amb un cribratge previ i adoptant i garantint les mesures de protecció i higièniques estrictes degut a la vulnerabilitat dels pacients.
Aquestes visites es realitzen a l'espai de l'hospital de dia, i amb cita prèvia, essent la mateixa persona durant 14 dies, aquestes indicacions són les mateixes que a les residències.
Aquestes visites es complementen amb mètodes alternatius com l'ús de telèfons o videoconferència, que permetin mantenir una relació fluida entre els pacients i les seves famílies.
Fundació Pere Mata Terres de l'Ebre
La Fundació Pere Mata Terres de l'Ebre ha obert tots els dispositius assistencials, el Centre de Salut Mental d'Adults i Infantojuvenil, l'Hospital de Dia d'Adults i Infantojuvenil i els Serveis de Rehabilitació comunitària els cinc dies a la setmana.
La incorporació de programes específics es farà de forma progressiva.
S'alterna l'activitat presencial i no presencial diferenciant franges entre professionals, donant atenció telefònica o per videoconferència a un 50% de l'agenda programada.
Es prioritza l'activitat presencial en pacients vulnerables o descompensats.
En els casos de població menor cal acompanyament limitat a una persona.
En el cas d'adults es recomana evitar l'acompanyament sempre que sigui possible.
La gerent de la Regió Sanitària Terres de l'Ebre, Mar Lleixà ha agraït un cop més la implicació i dedicació de tots els professionals dels hospitals de l'Ebre i de la ciutadania per la comprensió i col·laboració del seguiment de les recomanacions que es donen des del Departament de Salut per evitar el contagi, recordant que no podem relaxar-nos ni baixar la guàrdia perquè el coronavirus continua entre nosaltres i el risc de rebrot existeix.